projecte-aina/catalan_government_crawling huggingface dataset:
L'Arxiu Comarcal de la Conca de Barberà ha fet visible a la Xarxa la còpia reprogràfica digital de 734 cartells d'entre 1989 i 1999 que formen part de la Col·lecció de cartells de l'ACCB
L'ACCB ha fet visible a la Xarxa més de 700 cartells del període 1989 i 1999.
Amb aquests, ja són 1.119 les unitats documentals de la Col·lecció de cartells de l'ACCB que són accessibles a Internet.
De fet, es poden consultar els documents i les seves fitxes descriptives.
Les reproduccions digitals consultables en línia abracen el període 1892-1999.
Aquests tipus de documentació, eminentment visual, és útil per a la recerca històrica, ja que ajuda a descriure els actes i activitats més rellevants de la comarca en un període en concret.
Per destacar-ne alguns: cartells de la Setmana Medieval de Montblanc; de les Festes i Fires de Sant Maties; de Festes Majors de diversos pobles de la comarca; de concerts; campionats; premis literaris; cicles de conferències i jornades vàries; de festes de barri, etc.
Aquesta col·lecció creix any a any; fins al punt que actualment està formada per més de 3.900 unitats.
Per tant, gairebé la meitat de la col·lecció està digitalitzada i disponible a Internet.
La digitalització d'aquestes produccions impreses l'ha efectuat l'empresa Artyplan, amb el finançament de l'Arxiu Comarcal.
La tasca de digitalització de documents és molt important per diversos motius: en primer lloc, per evitar la manipulació de l'original i en conseqüència, per vetllar per la seva preservació; i en segon lloc, cal destacar que amb aquesta operació es facilitarà enormement l'accés i la difusió del nostre patrimoni documental.
Per consultar-los cal anar al cercador de fons i documents Arxius en Línia, al que s'hi pot accedir des de la mateixa pàgina web de l'Arxiu Comarcal.
En total ja són més de 1.100 unitats documentals consultables a internet
El dissabte 7 de juny de 1952, al voltant de les set de la tarda i a bord del seu iot Azor, arribava Francisco Franco al port de Vilanova
La Masia dels Colls, coneguda com a Casa del Mar
El dissabte 7 de juny de 1952, al voltant de les set de la tarda i a bord del seu iot Azor, arribava Francisco Franco al port de Vilanova per fer una visita privada a Felipe Bertran Güell (1901-1965) a la seva masia dels Colls, més coneguda amb el nom Casa del Mar.
Franco, que segons les informacions venia acompanyat del Marquès de Villaverde, va sopar amb Felipe Bertran Güell, fill de Josep Bertran Musitu (1875-1957), advocat i diputat pel districte de Vilanova per la Lliga Regionalista, que l'any 1936 donà suport a l'alçament militar i participà en la creació d'un servei d'informació político-militar que, des de l'agost del 36, expedia notícies del bàndol franquista arreu del món.
Després de sopar, Franco es traslladà a dormir al Palau de Pedralbes de Barcelona.
El reportatge és de Jordi Ferret Isern, president de l'Associació de Cinema Amateur del Foment Vilanoví.
La seva família va dipositar tot el seu fons cinematogràfic a l'Arxiu Comarcal del Garraf.
El passat divendres dia 7 d'agost, van tenir lloc a Sarral les IX jornades cinematogràfiques Imatges que fan història.
En aquesta ocasió, l'Arxiu Comarcal, l'ajuntament de Sarral i Diversalia, van unir esforços per organitzar l'acte, que va comptar amb la col·laboració de l'associació de joves Saüc.
Concretament, es van projectar imatges cedides per les famílies Aluja-Poblet, Freixas-Miquel, Gaona-Rosanes, Moliner-Mariano, Sans-Vinadé i Tarragó-Miquel.
Els autors de les pel·lícules originals foren Josep Aluja, Joan Freixas, Pablo Gaona, Joan Moliner, Josep Sans i Joan Tarragó, respectivament.
En l'audiovisual es van poder veure imatges des de 1969 fins la dècada del 1980: diades de festes religioses com ara Rams, processons de comunió i Festes de Corpus o la recordada visita de la selecció nacional espanyola de futbol amb els destacats jugadors Méler i Kubala.
El públic també va veure les espectaculars imatges de la rehabilitació del cimbori de l'església; de Festes Majors i altres actes assenyalats de les Festes de Nadal com són el dia de Reis o del Caga Tió.
Victòria Cañís, regidora de cultura de l'ajuntament de Sarral, va ser l'encarregada d'encetar els parlaments.
Després dels agraïments a les famílies que han cedit les pel·lícules, va destacar la voluntat del consistori sarralenc per recuperar aquest patrimoni documental i digitalitzar-lo.
A continuació, en representació de l'Arxiu Comarcal, va intervenir Núria Vilà, qui va fer especial incís en la importància de preservar aquest tipus de documents.
Va explicar que els suports de les pel·lícules antigues com les bobines de 8 mm, 16 mm i Súper 8, són molt fràgils i acostumen a tenir una curta esperança de vida si no es conserven en unes condicions correctes de temperatura i humitat.
En aquest sentit, va insistir en la important tasca de conservació de les imatges en moviment que està fent l'Arxiu Comarcal, que d'ençà de l'any 2006 té en marxa una campanya de recuperació i digitalització de pel·lícules antigues.
Segons Vilà, gràcies a la digitalització, es facilita l'accés i la difusió d'aquest patrimoni documental a la ciutadania.
En realitat, Esteller va ser l'encarregat de digitalitzar els originals i d'editar-los.
En primer lloc, va mostrar una presentació de la tècnica de digitalització utilitzada que, de fet, millora substancialment la qualitat de les imatges.
En segon lloc, va donar pas a l'audiovisual, el qual va resultar molt aplaudit per part del públic assistent.
La jornada, que es va desenvolupar en format de cinema a la fresca, va tenir una assistència de més de 150 persones.
Concert amb motiu del 25è aniversari de l'Arxiu Comarcal de la Cerdanya
L'Arxiu Comarcal de la Cerdanya celebra els 25 anys de la seva creació amb un concert titulat "Cerdanya: Herència musical".
En aquest acte, que tindrà lloc el pròxim dissabte 6 de desembre a les 21 h. al Museu Cerdà de Puigcerdà, s'interpretaran peces musicals antigues que es troben als fons de l'Arxiu i que estan relacionades amb Cerdanya.
S'hi podrà escoltar una sel·lecció de peces per diferents instruments i coral, compostes per autors cerdans com Pau Ronsó, Josep M. Martí Terrada o Issi Fabra entre d'altres.
L'objectiu d'aquest concert és doble: per una banda pretén celebrar els 25 anys de servei a la comarca amb una activitat cultural que va molt més enllà de les tasques pròpies de l'Arxiu i que pensem que serà d'interès per un públic molt àmpli.
Per l'altra, reivindicar la utilitat de l'Arxiu com a espai de preservació de la memòria, també sonora, de la Cerdanya.
Els intèrprets d'aquest espectacle seran les corals de Puigcerdà Flor de Neu, Cerdanya Canta i Capella de Santa Maria, i dels alumnes i professors de l'Escola Municipal de Música Issi Fabra.
Ells seran els responsables de donar vida a les partitures adormides a les lleixes de l'Arxiu.
El concert és organitzat per l'Arxiu Comarcal de la Cerdanya i té el suport de l'Ajuntament de Puigcerdà, el Consell Comarcal de la Cerdanya i l'Escola Municipal de Música Issi Fabra.
L'Arxiu Comarcal exposa la riquesa del fons Notarial de Puigcerdà com a font històrica per a la recerca sobre genealogia i estructures familiars
D'esquerra a dreta F. Borja de Aguinagalde Olaizola director de l'Euskadiko Artxibo Historikoa, Eloísa Ramírez de la Universitat Pública de Navarra i Erola Simon directora de l'Arxiu Comarcal de la Cerdanya.
El passat 6 i 7 de març van tenir lloc a Girona les jornades d'estudi titulades "ARCHIVOS DE FAMILIA.
Aquestes jornades estan inscrites dins el programa d'investigació ARCHIFAM.
L'Arxiu Comarcal de la Cerdanya hi va participar amb una petita conferència titulada "L'Arxiu notarial de la Cerdanya com a font històrica: genealogia i estructures familiars" en la qual es va donar a conèixer la riquesa del fons Notarial en volum, àmbit territorial i amplitud cronològica.
L'objectiu de l'exposició oral va ser també apropar a l'àmbit acadèmic el fons notarial de Puigcerdà, que en el camp de les estructures familiars resta gairebé verge a la investigació.
El proper 15 de maig de 2015 a la Sala Sebastià Bosom de l'Arxiu Comarcal de la Cerdanya tindrà lloc l'acte de presentació del llibre 'L'Abans.
Es tracta del recull de fotografies més extens que s'ha fet mai a Puigcerdà i que comprèn imatges des de finals del segle XIX fins als anys 70 del segle XX.
El treball de la Sandra Adam ha permès treure a la llum un miler d'imatges privades d'interès públic.
Aquestes fotografies són testimoni de les transformacions urbanístiques de Puigcerdà però també de l'evolució de la vida social i dels costums de la vila.
Es tracta, doncs, d'un recull gràfic de gran valor documental elaborat gràcies a les aportacions dels veïns i veïnes de Puigcerdà i de l'Arxiu Comarcal de la Cerdanya.
Recull Gràfic de Puigcerdà (1897-1977) es va començar a elaborar l'estiu del 2013 i a partir de l'abril de 2014 fins ara s'ha distribuït en fascicles a través de les llibreries i quioscs de Puigcerdà.
El proper divendres 15 de maig l'autora Sandra Adam, l'editorial Efadós, l'Arxiu Comarcal de la Cerdanya, i l'Ajuntament de Puigcerdà presentarem el volum complet i relligat que ja es podrà adquirir a les llibreries.
L'Arxiu Comarcal ha preparat un vídeo de fotografies de la Setmana Medieval.
Un dels objectius principals de l'Arxiu Comarcal de la Conca de Barberà durant el període d'alarma sorgit amb la crisi de la COVID-19 és el de fer arribar el màxim nombre de documents a la ciutadania.
Ara que per motius excepcionals la sala de consulta de l'Arxiu ha d'estar tancada, l'Arxiu, la cultura i el patrimoni documental, entra a les cases.
Aquesta setmana i la vinent, la Conca de Barberà s'hauria vestit de celebració gaudint de la principal festa de la vila ducal, la Setmana Medieval de la Llegenda de Sant Jordi.
Per aquest motiu, l'Arxiu Comarcal, en col·laboració amb l'Associació Medieval, ha preparat un vídeo-recull de fotografies que mostra l'evolució dels 33 anys d'història d'aquesta festa tant característica de Montblanc que, enguany, s'ha hagut de suspendre.
El vídeo es pot visualitzar a la llista de reproducció que l'Arxiu Comarcal de la Conca de Barberà té al canal de Youtube de la Xarxa d'Arxius Comarcals de Catalunya.
L'enllaç és el següent: https://youtu.be/AjLx1Hekk10.
També es podrà trobar a la pàgina de facebook del propi Arxiu.
En aquest sentit, doncs, des de l'Arxiu Comarcal, s'anima a la ciutadania a consultar la seva pàgina de Facebook, https://www.facebook.com/acconcabarbera, per tal d'estar al dia de totes les novetats, fotografies i documents curiosos que s'hi publiquen.
L'Arxiu Comarcal custodia el fons documental de l'Associació Medieval de la Llegenda de Sant Jordi.
A banda de fotografies, que mostren els canvis i l'evolució d'aquesta festa tant montblanquina en quant a vestuaris, escenaris i actes, el fons és format principalment per documentació textual: documentació relativa a la Junta Directiva, estudis i enquestes realitzats, relacions de socis, la correspondència de l'entitat, documentació comptable, documentació de la pròpia organització de la festa i de la gestió del vestuari, impresos de difusió, etc. Concretament, el fons abraça el període del 1987 fins al 2004; la documentació més recent és custodiada per la pròpia entitat.
L'Arxiu Comarcal de la Conca de Barberà (ACCB) ha publicat un audiovisual amb fotografies que representen la festa de Corpus Christi.
Enguany, la festivitat, i totes les seves expressions religioses i populars, s'ha vist alterada per les circumstàncies d'alerta sanitària que estem vivint.
Per aquest motiu, des de la Xarxa d'Arxius Comarcals (XAC), s'ha pretès difondre coneixement a través dels fons i documents que custodien els diferents centres d'arxius.
Aquest audiovisual, doncs, s'emmarca en el projecte Catalunya des dels Arxius, impulsat per la XAC.
De fet, durant l'estat d'alarma de la COVID-19, Catalunya des dels Arxius ha esdevingut un referent en l'oferta cultural al nostre territori.
Totes les fotografies del producte virtual que ha elaborat l'Arxiu Comarcal, mostren un viatge al passat entre els anys 1930 i 1995.
Bàsicament, són retrats de comunions i processons de Corpus Christi que s'inclouen a diversos fons; concretament als fons personals dels fotògrafs montblanquins Anton Moix i Vicenç Baldrich, al fons de l'Associació de la revista Llum de Barberà de la Conca i a les col·leccions Antoni Roselló Sans i de fotografies de l'ACCB.
En primer lloc, es visualitzen fotografies relacionades amb el poble de Rocafort de Queralt, on es poden veure les més antigues, datades a la dècada del 1930.
Les segueixen imatges de Montblanc, d'entre 1944 i 1953.
Nens i nenes sortint de missa de l'església de Santa Maria i processons al seu pas pels carrers de la vila ducal.
A continuació, unes imatges de la processó de Prenafeta de l'any 1953, on es veuen gran part dels participants i devots, així com els canvis en l'urbanisme i els carrers.
De la mateixa dècada, veurem la celebració d'aquesta diada a Rojals i els actes que es feien als seus carrers.
Finalment, el vídeo acaba amb una imatge de Barberà de la Conca, l'única en color, d'una de les capelles religioses situades als carrers del municipi.
Apareixen imatges de Barberà de la Conca, Montblanc, Prenafeta, Rocafort de Queralt i Rojals
L'Arxiu Comarcal, el Museu de la Vida Rural i el Museu Comarcal uneixen esforços per recollir objectes i documents de la pandèmia
L'Arxiu Comarcal de la Conca de Barberà, juntament amb el Museu de la Vida Rural i el Museu Comarcal de la Conca de Barberà es sumen a la campanya "Memòries d'una pandèmia" per arxivar la memòria social de la nostra comarca amb la finalitat de preservar els testimonis de la memòria oral, escrita, audiovisual i material del pas la COVID-19 pel nostre país.
Les tres institucions inicien el procés de recollida d'objectes i documents (textuals, fotogràfics, audiovisuals, sonors, etc.) que testimoniïn els moments viscuts durant la pandèmia.
Es pot participar en la campanya aportant fotografies, cartells, dibuixos o altres materials elaborats individualment o col·lectiva per fer front a la pandèmia, objectes domèstics que reflecteixen la vida sota mesures de quarantena i distanciament social, nous productes creats per empreses i indústria, obres d'art a l'espai públic, vídeos, missatges de veu, documents o objectes dels temes més diversos perquè, com més ampli sigui el fons que es generi, millor es podrà explicar una realitat tan polièdrica com és la de la pandèmia.
El material donat esdevindrà el patrimoni cultural local i comarcal, que les properes generacions podran vincular amb aquesta crisi que primer és sanitària, però també social, econòmica i cultural.
L'objectiu és desenvolupar un projecte comú de divulgació entre els museus i l'arxiu participants que, donada la diversitat temàtica i amplitud territorial que cobreixen, permetrà explicar la realitat polièdrica d'aquesta pandèmia.
La campanya està adreçada a la societat en general, des de persones individuals i anònimes a empreses, representants de col·lectius ciutadans, autoritats públiques, institucions, ONGs o associacions de tot tipus.
Però serà especialment interessant la participació dels actors socials, culturals i productius més rellevants des del punt de vista temàtic o territorial de cadascuna de les entitats participants.
Aquesta és una campanya que es realitza de forma coordinada amb diferents museus de les Xarxes de Museus d'Història i Monuments, de Museus d'Etnologia de Catalunya i de la Xarxa d'Arxius Comarcals i això ens permetrà, una vegada finalitzada la campanya, posar en comú el material donat, i avaluar-ne el resultat per tal de poder fer-ne una lectura transversal i en clau de país i desenvolupar un projecte comú de divulgació.
Si tens material que creus que pot ser d'interès, contacta amb algun dels dos museus o amb l'Arxiu Comarcal per avaluar la donació a través del telèfon 606317929 (Museu de la Vida Rural), del 97786034 (Museu Comarcal de la Conca de Barberà) o del 977860492 (Arxiu Comarcal de la Conca de Barberà).
Els horaris de recollida són dilluns de 9 a 13 h en el cas del MVR, de dilluns a divendres de 9 a 14 h en el cas del MCCB i de 9 a 14 h. en el cas de l'ACCB.
Un lideratge ambiciós, malaguanyat ́ forma part de la Col•lecció Cooperativistes Catalans de Cossetània Edicions
La presentació va tenir lloc el diumenge dia 2 de març al Museu-Arxiu de Montblanc i Comarca, i hi van intervenir el president del Museu-Arxiu, Josep Gomis, el director de l'Arxiu Comarcal, Josep M. Porta, i l'autor del llibre, Josep M. Vallès.
L'acte es va iniciar amb les paraules del president del Museu-Arxiu, que després de donar la benvinguda als assistents, recordà la seva relació personal amb Talavera.
Al seu torn, el director de l'Arxiu Comarcal va centrar el seu parlament en dues idees principals.
La primera, la figura de Talavera com a cooperativista, però també i bàsicament com a alcalde de Montblanc que va ser l'any 1931.
I, en segon lloc, va posar especial èmfasi en el treball d'investigació de Josep M. Vallès, el qual ha estat molt més àgil gràcies a la difusió a la Xarxa de la reproducció digital de la premsa comarcal històrica.
En aquest sentit, Porta va explicar el funcionament del portal XAC Premsa i destacà les principals capçaleres comarcals que hi son reproduïdes.
Finalment, l'acte va acabar amb un breu discurs de l'autor que, sense voler explicar el mateix que relata en el llibre, va glosar breument la figura d'Albert Talavera i féu cinc cèntims del plet que l'enfrontà amb la seva vila nadiua de Sarral.
A l'Arxiu Comarcal de la Cerdanya celebrem el Dia Internacional dels Arxiu amb una crònica dels projectes més rellevants que en aquest moment estem portant a terme
Setmana Internacional dels Arxius
El dia 9 de juny és el Dia Internacional dels Arxius.
- Sensibilitzar als responsables de les preses de decisions dels beneficis que comporta la gestió dels documents per al bon govern i la transparència.
- Conscienciar la societat de la necessitat de preservar els arxius i facilitar-ne l'accés.
- Donar a conèixer al gran públic els fons i els documents conservats en els nostres arxius.
- Millorar la percepció que es té dels arxius, informar de les tasques que realitzen i de la seva importància social.
Per aquest motius des de l'Arxiu Comarcal de la Cerdanya ens proposem mostrar-vos durant aquesta setmana els principals projectes i activitats que en aquest moment estem duent a terme:
Dilluns: Descripció del fons de la Federació Catalana d'Esports d'Hivern.
Dimarts: Catalogació de la biblioteca de Josep M. Martí Terrada.
Dimecres: Jornada de formació sobre gestió d'expedients adreçada a administracions locals.
Divendres: Preparació de l'exposició de fotografies de Josep Bosom i Solé, escolapi.
Consulteu els dies de tancament extraordinaris de l'Arxiu
Per necessitats del servei, els dies 18, 22, 23, 24, 25, 26, 29 de juny i 1 i 20 de juliol l'Arxiu Comarcal de la Cerdanya romandrà tancat al públic.
La resta de dies laborables dels mesos de juny, juliol i agost l'Arxiu estarà obert en el seu horari d'estiu, de 8 a 15 h.
Recomanem als investigadors que en el moment de programar la visita a l'Arxiu es posin en contacte amb nosaltres per comprovar horaris i disponibilitat.
'La vila nova de Puigcerdà' és un nou llibre de la col·lecció Quaderns de la Revista de Girona dedicat a la història medieval de Puigcerdà.
Portada del llibre "La vila nova de Puigcerdà"
El proper divendres 10 de juliol de 2015, a la sala Sebastià Bosom de l'Arxiu Comarcal de la Cerdanya tindrà lloc la presentació del llibre La vila nova de Puigcerdà dedicat a la història medieval del municipi.
El llibre escrit pels historiadors Oriol Mercadal, Claude Denjean, Sebastià Bosom, Carme Subiranas i Pere Valiente repassa diferents aspectes del passat medieval de Puigcerdà.
Es tracta de l'actualització per al gran públic de les darreres descobertes històriques fetes a patrir de la recerca sobre documentació de l'Arxiu i de les excavacions arqueològiques.
La vila nova de Puigcerdà forma part de la col·lecció "Quaderns de la Revista de Girona" que edita la Diputació de Girona i l'Obra Social "la Caixa".
L'acte va tenir lloc el passat dia 7 de març, a la seu de l'Arxiu a l'antic Hospital de Santa Magdalena
El 7 de març es va fer la reunió de la Comissió de Seguiment de l'Arxiu Comarcal de la Conca de Barberà, que és l'òrgan encarregat de coordinar totes les administracions implicades en la gestió del centre.
Van assistir a la reunió: Josep Andreu, alcalde de Montblanc; Jordi Agràs, director dels Serveis Territorials del Departament de Cultura a Tarragona; Enric Capdevila, conseller de Cultura del Consell Comarcal; Enric Cobo, coordinador general d'Arxius; Ramon Palou, gerent del Consell Comarcal de la Conca de Barberà, i Josep M. Porta, director de l'Arxiu Comarcal.
Durant la sessió es va presenta r la memòria d'activitats i la liquidació del pressupost de l'any passat, així com la previsió pressupostària i els objectius definits per aquest any 2014.
L'altre tema principal que es tractar va ser l'ampliació de les dependències de l'Arxiu Comarcal.
En aquest aspecte, es féu avinent que properament l'Ajuntament de Montblanc formalitzarà l'adquisició dels terrenys necessaris i que els tècnics del Departament de Cultura, juntament amb municipals, procediran a la redacció dels projectes bàsic i executiu, amb la finalitat que el 2015, sempre que les possibilitats pressupostàries ho permetin, es puguin endegar les obres d'ampliació.
Es tracta de 9 DVD amb l'enregistrament d'entrevistes a persones grans de Conesa que rememoren les experiències viscudes durant la II República, la Guerra Civil i els primers anys de la dictadura franquista
El Cosidor Digital és una associació que treballa per la preservació i revalorització del nostre patrimoni cultural, que utilitza bàsicament la història oral com a font d'informació i fa ús de les tecnologies audiovisuals per a consolidar i difondre aquest patrimoni.
L'associació centra el seu objectiu en les persones grans: les seves vivències i els seus records prenen el protagonisme i ens són transmesos directament.
Concretament, en el projecte 'Arxiu de la memòria: Conesa (1931 – 1955)' realitzat la primavera i l'estiu de l'any 2010, el president de l'associació Jordi Campàs en col·laboració amb la conesina Mònica Panadès, enregistra en vídeo les entrevistes a Josep Pijoan, Gumersind Puig, Josep Ramon, Isidre Panadès, Maria Canals, Pilar Bonet, Magí Tarragó i Jaume Panadès.
Aquest programa ha estat subvencionat per la Direcció General de la Memòria Democràtica de la Generalitat de Catalunya i ha comptat amb la col·laboració de l'Ajuntament de Conesa, l'Associació de Fills i Amics de Conesa i de l'Arxiu Comarcal de la Conca de Barberà, així com amb l'ajuda desinteressada de nombroses persones que han facilitat en tot moment el desenvolupament del projecte.
El dipòsit de les còpies de les pel·lícules amb les entrevistes a l'Arxiu Comarcal s'ha efectuat per fomentar-ne la difusió.
És per això que el Cosidor Digital també ha lliurat còpia de les transcripcions de les mateixes.
Tothom és convidat a consultar aquests documents a l'Arxiu Comarcal en qualsevol dels formats disponibles.
Finalment, cal remarcar que l'Arxiu Comarcal de la Conca de Barberà, mitjançant el repositori segur disposat per la Subdirecció General d'Arxius i Museus del Departament de Cultura, garantirà la conservació d'aquestes pel·lícules i la seva migració a possibles nous formats tecnològics.
En l'àmbit de les activitats programades per ambdues institucions a fi i efecte de fer conèixer l'Arxiu als estudiants de secundària
Concretament van ser 26 els estudiants de 1r. de batxillerat de la modalitat d'humanitats i ciències socials els que van visitar l'Arxiu Comarcal de a Conca de Barberà.
Els nois i les noies van recórrer les instal•lacions del centre i van saber per boca dels tècnics de l'Arxiu quines són les principals tasques que s'hi desenvolupen per a la correcta preservació i divulgació del patrimoni documental de la comarca.
Al seu torn, el director de l'Arxiu Comarcal Josep M. Porta mostrà als joves un seguit de documents, a través dels quals hom pot fer-se a la idea dels diferents fons que es custodien a l'Arxiu i quines són les sèries més significatives.